SK Úradný vestník Európskej únie C 91/15

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 91/05

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po tomto uverejnení.

JEDNOTNÝ DOKUMENT

NARIADENIE RADY (ES) č. 510/2006

„ΠΑΤΑΤΑ ΝΑΞΟΥ“ (PATATA NAXOU)

ES č.: EL-PGI-0005-0708-27.06.2008

CHZO ( X ) CHOP ( )

1. Názov:

„Πατάτα Νάξου“ (Patata Naxou)

2. Členský štát alebo tretia krajina:

Grécko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

„Patata Naxou“ je jedlá hľuza druhu Solanum tuberosum určená na ľudskú konzumáciu bez predchádzajúceho spracovania (jedlý zemiak). Hľuza meria 35 až 65 milimetrov a má guľatý alebo podlhovastý tvar. Šupka je hladká, so spojitou štruktúrou a žltej farby. Hľuza má charakteristickú bieložltú dužinu a na povrchu približne desať očiek.

„Patata Naxou“ sa ďalej vyznačuje jednotnou veľkosťou, čistým vzhľadom, bez znakov po napadnutí a chorobách, vysokým podielom sušiny (> 18 %) a zníženým obsahom cukrov (< 1 %), pričom výsledkom jarnej sadby je veľmi včasná úroda.

Odrody zemiakov pestovaných v zemepisnej oblasti Naxos sú Liseta, Spunta, Marfona, Vivaldi a Alaska.

V súčasnosti sa na ostrove Naxos využívajú dve obdobia sadenia zemiakov: jarné sadenie od polovice februára do začiatku marca a jesenné sadenie od začiatku augusta do prvých septembrových dní. Jarné zemiaky sa zbierajú od konca mája až do prvej júlovej dekády.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Výrobné etapy, ktoré sa uskutočňujú vo vymedzenej zemepisnej oblasti, sú sadenie, pestovanie, zber a dozrievanie hľúz.

Tieto etapy sa musia uskutočňovať vo vymedzenej zemepisnej oblasti, pretože miestni pestovatelia zemiakov nadobudli zručnosti, ktoré zaručujú včasnosť zberu pri maximálnom využití parametrov miestneho prostredia (obdobie sadenia v súčinnosti so zrážkami). Pestovatelia navyše po vyoraní hľúz využívajú špecifický postup, ktorý spočíva v prikrytí hľúz slamou, aby šupka zemiakov zosilnela a stala sa odolnejšou pri preprave a súčasne aby sa zacelili rôzne povrchové poškodenia.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

V súlade s vnútroštátnymi právnymi predpismi a právnymi predpismi Spoločenstva.

4. Stručné vymedzenie zemepisnej oblasti:

Zemiaky „Patata Naxou“ sa pestujú na ostrove Naxos. Tento ostrov s rozlohou 428 km2 je najväčším ostrovom kraja Kyklady v južnom Egejskom regióne. Celková plocha pestovania zemiakov sa mení podľa ročného obdobia zo 150 až 170 hektárov v jeseni na 300 hektárov na jar.

5. Spojenie so zemepisnou oblasťou:

5.1. Špecifickosť zemepisnej oblasti:

A. Podnebie: Ďalej uvedené klimatické faktory sa považujú za zásadný prvok kvalitatívneho zaradenia výrobku:

Klimatickými faktormi ovplyvňujúcimi kvalitu zemiakov „Patata Naxou“ sú nízka vlhkosť a vysoká teplota vzduchu, ktoré zabraňujú napádaniu zemiakov fytoftórou, ktorá je hlavným pôvodcom väčšiny strát pri pestovaní zemiakov. Napádanie fytoftórou totiž podporuje relatívna vlhkosť nad 90 % a teploty pod 27 °C. Klimatické podmienky ostrova Naxos tak kľúčovým spôsobom prispievajú k predchádzaniu najvážnejšej hrozbe pri pestovaní zemiakov a v spojení so zriedkavosťou ďalších patogénnych faktorov v tejto zemepisnej oblasti minimalizujú využívanie prípravkov na ochranu rastlín.

Navyše, výsledkom kombinácie vysokej teploty a značného počtu hodín slnečného svitu na ostrove Naxos je predĺženie vegetačného cyklu pestovania zemiakov na celý rok a vynikajúce dozrievanie hľúz. Rozdiely denných a nočných teplôt uľahčujú tvorbu hľúz.

B. Pôda: Geologické podložie ostrova Naxos tvoria kryštalické horniny, prevažne žula, rula, mramor a bridlica v horských masívoch ostrova a terciárne usadeniny, najmä slieň, pieskovec a zlepence na nížinách a na pobreží.

Pôda na ostrove sa vyznačuje veľkou hĺbkou a pieskovo-ílovitým zložením zrnitého vzhľadu, bez sodíka a s nulovým rizikom erózie. Ďalej sa vyznačuje dostatočným podielom fosforu a draslíka, priemerným obsahom horčíka a nízkym obsahom organických látok. Pieskovo-ílovité zloženie pôdy zaručuje dobrú filtráciu a optimálny rast rovnomerných a pravidelných hľúz.

C. Ľudský faktor: pestovateľské postupy sa osobitne prispôsobili miestnym podmienkam, pretože v kombinácii s vyššie uvedenými výhodami dokážu maximálne využívať sezónne zrážky. Obdobie dažďov od novembra do februára sa prekrýva s obdobím rastu hľúz jesenných zemiakov a s klíčením jarných zemiakov. Toto dokonalé prispôsobenie sa miestnym klimatickým podmienkam je dôvodom jedného z kľúčových aspektov pestovania zemiakov na ostrove Naxos, ktorým je skorá úroda.

Ďalším špecifickým pestovateľským postupom pestovateľov z ostrova Naxos je dozrievanie prikrytých vyoraných hľúz na poli. Konkrétne, producenti zemiakov z tohto regiónu po vyoraní hľúz a následnom prvom triedení, ktorého cieľom je odstrániť nečistoty a poškodené hľuzy, využívajú postup, ktorý spočíva v prikrytí hľúz vrstvou slamy priamo na poli a následne nadzemnými časťami rastliny zemiakov na ochranu pred slnkom. Počas tohto obdobia „Patata Naxou“ dozrieva, spevňuje sa a jeho šupka silnie, stáva sa odolnejšou pri preprave a súčasne sa zaceľujú rôzne povrchové poškodenia. Týmto postupom sa tiež znižuje riziko zvyšovania obsahu glykoalkaloidov v hľuzách pri ďalšej manipulácii.

5.2. Špecifickosť výrobku:

Zemiaky „Patata Naxou“ získali na trhu špecifickú povesť výrobku s výnimočne kvalitnými a stabilnými vlastnosťami. Táto povesť siaha až k začiatkom moderného gréckeho štátu a pretrváva už takmer dve storočia. Pre miestnu spoločnosť ide o veľmi dôležitý produkt spájaný s ostrovom Naxos. Zmienka o zemiakoch „Patata Naxou“ sa už objavuje v turistických sprievodcoch, v gréckej a zahraničnej tlači a v receptoch známych šéfkuchárov.

Navyše, skorá úroda jarných zemiakov „Patata Naxou“ je vlastnosť, ktorá zabezpečuje produktu osobitnú trhovú hodnotu.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Spojitosť so zemepisnou oblasťou vychádza z povesti, ktorou sa produkt vyznačuje. Kvalitatívna odlišnosť zemiakov „Patata Naxou“ je výsledkom kombinácie špecifických geologických a klimatických vlastností ostrova Naxos a pestovateľských postupov, ktoré sa prispôsobili miestnym podmienkam. Vďaka tejto odlišnosti získali zemiaky „Patata Naxou“ na gréckom území výraznú povesť, o ktorej svedčia zmienky už od prvej polovice 19. storočia, kedy sa začalo s pestovaním zemiakov v Grécku.

„Patata Naxou“ získali svoju povesť v roku 1841, keď boli ako miestna výberová špecialita ponúknuté kráľovi Othonovi, ktorý bol na návšteve ostrova. Neskôr v roku 1874 tieto zemiaky opísal Dugit ako jeden zo znamenitých poľnohospodárskych produktov ostrova Naxos. Oveľa neskôr potom, v roku 1911, sa pri prvom zachovanom vidieckom sčítaní v Grécku zistilo 111,9 hektárov venovaných pestovaniu zemiakov na ostrove Naxos. V roku 1926 bola povesť „Patata Naxou“ taká rozšírená, že obec Glinado si za znak na svojej pečati vybrala zemiakovú sadenicu.

Vynikajúca kvalita zemiakov pestovaných na ostrove Naxos bola pre grécky štát podnetom, aby na ostrove v roku 1953 založil Národné stredisko pre produkciu semien zemiakov a aby v roku 1959 zapísal zemiaky „Patata Naxou“ na zoznam produktov pod ochranou štátu. Odvtedy je „Patata Naxou“ jedným z miestnych produktov ostrova, ktorých kvalita sa vyzdvihuje v gréckych aj zahraničných turistických sprievodcoch.

Zemiaky „Patata Naxou“ sú dnes známe v celom Grécku, čoho dôkazom sú mnohé zmienky v článkoch časopisov a novín. O „Patata Naxou“ sa hovorí aj v špecializovaných turistických sprievodcoch a špecializovaných gastronomických časopisoch. Je súčasťou receptov známych gréckych šéfkuchárov a autorov kuchárskych kníh, ako aj menu uznávaných reštaurácií. Navyše, miestne úrady každoročne usporadúvajú zemiakové slávnosti, ktoré sú potvrdením povesti zemiakov „Patata Naxou“ a ich historickej dôležitosti pre miestnu spoločnosť.

„Patata Naxou“ sa vyznačujú včasnosťou jarných zemiakov. Pestovateľské postupy sú pritom veľmi dôležité, pretože pestovanie (sadenie) sa uskutočňuje v obdobiach, kedy dochádza k najoptimálnejšiemu využitiu sezónnych zrážok a dostupnosti zásob vody. Včasnosť jarných zemiakov „Patata Naxou“ je vlastnosť, ktorá zabezpečuje produktu špecifickú trhovú hodnotu a vďaka nej sa predáva na začiatku leta, kedy sú skoré zemiaky vzácnosťou.

Okrem toho, pestovatelia zemiakov z ostrova Naxos po vyoraní hľúz uskutočňujú na poli prvé triedenie so zámerom oddeliť nečistoty a poškodené hľuzy. Hľuzy sa následne zhromaždia na kopy a prikryjú vrstvou slamy a nadzemnými časťami rastliny zemiakov, ako ochrana pred slnkom. Obdobie dozrievania na poli zlepšuje skladovacie schopnosti produktu, pretože výrobok sa spevňuje a jeho pokožka silnie, čím stáva sa odolnejšou pri preprave a súčasne sa zaceľujú rôzne povrchové poškodenia. Znižuje sa tiež obsah toxických glykoalkaloidov.

Klimatickými faktormi podporujúcimi pestovanie „Patata Naxou“ sú nízka vlhkosť vzduchu a vyššia teplota, ktoré zabraňujú napádaniu fytoftórou, čím minimalizujú straty spôsobené týmto vážnym ochorením zemiakov. V kombinácii so zriedkavosťou ďalších patogénnych faktorov na ostrove ide o prvky znižujúce využívanie prípravkov na ochranu rastlín. Navyše, výsledkom kombinácie vyššej teploty a veľkého počtu hodín slnečného svitu na ostrove Naxos je rozšírenie vegetačného cyklu pestovania zemiakov na celý rok a vynikajúce dozrievanie hľúz. Rozdiely denných a nočných teplôt uľahčujú tvorbu hľúz a pieskovo-ílovité zloženie pôdy zaručuje dobrú filtráciu a optimálny rast rovnomerných a pravidelných hľúz.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://www.minagric.gr/greek/data/ΠΡΟΔΙΑΓΡΑΦΕΣ%20ΠΡΟΪΟΝΤΟΣ%20YPAAT%2016%20ΦΕΒΡΟΥΑΡΙΟΥ%202010.pdf

(1) Ú. v. EÚ L 93, 31.3.2006, s. 12.